DA ondersoek beweerde skenking aan Dlamini-ZumaNkosazana Dlamini-Zuma. Foto: ANA/David Ritchie Die DA het onderneem om alles in sy vermoë te doen om agter die kap van die byl te kom van bewerings dat R55 miljoen van Bloemfontein se belastingbetalersgeld aan dr. Nkosazana Dlamini-Zuma se veldtog om in 2017 leier van die ANC te word, geskenk is. Alle bewerings dat belastingbetalersgeld vir die interne partyveldtog aangewend is, word tans deur die betrokke ANC-hooggeplaastes ontken. Hardus Viviers, die DA se leier in die Mangaung-metroraad in Bloemfontein, maak werk van die gedetailleerde bewerings wat op sosiale media die ronde doen dat ’n vergadering onder meer in die Bram Fischer-gebou in die Bloemfonteinse middestad gehou is om planne te beraam en geld in te samel vir Dlamini-Zuma se mislukte veldtog teen pres. Cyril Ramaphosa. Ramaphosa se eie veldtog het tot ’n verdoemende verslag deur die Openbare Beskermer, adv. Busisiwe Mkhwebane, gelei wat bevind het korrupsie het plaasgevind en geldwassery kan nie uitgesluit word nie. Die verslag is tans op hersiening voor die hooggeregshof, met Ramaphosa wat aanspreeklikheid vir alle moontlike ongerymdhede ontken. In politieke kringe word die wenkbroue gelig dat Mkhwebane, wie se mandaat oor die ondersoek van misbruik van belastingbetalersgeld gaan, so vinnig was om bewerings van private donasies aan Ramaphosa te ondersoek en te publiseer, maar so traag is om bewerings van belastingbetalersgeld se kennelik onwettige wanaanwending ten gunste van die Zuma-kamp met dieselfde haas en erns onder die loep te neem.